Document ID: 32008D0178

NÕUKOGU OTSUS 2008/178/ÜVJP,
28. jaanuar 2008,
mis käsitleb Euroopa Liidu ja Kameruni Vabariigi vahelise lepingu sõlmimist Kameruni Vabariigi territooriumi läbivate Euroopa Liidu juhitavate vägede staatuse kohta
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 24,
võttes arvesse eesistujariigi soovitust,
ning arvestades järgmist:
(1)
ÜRO Julgeolekunõukogu võttis 25. septembril 2007 vastu resolutsiooni 1778 (2007), millega lubatakse ELil lähetada Tšaadi ja Kesk-Aafrika Vabariiki 12 kuuks alates ELi esialgsest operatiivvõimest teatamise päevast operatsioon, mille eesmärk on täita nimetatud resolutsioonis kindlaks määratud ülesandeid.
(2)
Lisaks kutsutakse resolutsiooniga 1778 (2007) kõiki ÜRO liikmesriike, eelkõige Tšaadi ja Kesk-Aafrika Vabariigi naaberriike, tungivalt üles hõlbustama Euroopa Liidu operatsiooniks ettenähtud isikkoosseisu, varustuse, varude, vahendite ja muu kauba takistusteta ja viivitusteta toimetamist Tšaadi ja Kesk-Aafrika Vabariiki.
(3)
Nõukogu võttis 15. oktoobril 2007 vastu ühismeetme 2007/677/ÜVJP Euroopa Liidu sõjalise operatsiooni kohta Tšaadi Vabariigis ja Kesk-Aafrika Vabariigis (EUFOR Tchad/RCA). (1)
(4)
Suur osa EUFOR Tchad/RCA-st läbib Kameruni Vabariigi territooriumi.
(5)
Olles saanud nõukogult 18. septembril 2007 volitused kooskõlas Euroopa Liidu lepingu artikliga 24, pidas eesistujariik, keda abistas peasekretär/kõrge esindaja, läbirääkimisi Euroopa Liidu ja Kameruni Vabariigi vahelise lepingu üle, mis käsitleb Kameruni Vabariigi territooriumi läbivate Euroopa Liidu juhitavate vägede staatust.
(6)
Leping tuleks heaks kiita,
ON TEINUD JÄRGMISE OTSUSE:
Artikkel 1
Euroopa Liidu ja Kameruni Vabariigi vaheline leping Kameruni Vabariigi territooriumi läbivate Euroopa Liidu juhitavate vägede staatuse kohta kiidetakse Euroopa Liidu nimel heaks.
Lepingu tekst on lisatud käesolevale otsusele.
Artikkel 2
Nõukogu eesistujal on õigus määrata isik, kes on volitatud lepingule alla kirjutama, et see Euroopa Liidu suhtes siduvaks muuta.
Artikkel 3
Käesolev otsus jõustub selle vastuvõtmise päeval.
Artikkel 4
Käesolev otsus avaldatakse Euroopa Liidu Teatajas.
Brüssel, 28. jaanuar 2008

Labels: 8
18
15
5